**Устав**

**на**

**Българската камара на химическата промишленост**

**І. ОБЩИ ПОЛОЖЕНИЯ**

**Статут**

 Чл. 1. (1) Българската камара на химическата промишленост /наричана по – долу Камара/ е сдружение с нестопанска цел, в което членуват юридически и физически лица, извършващи дейност в областта на химическата промишленост, техни сдружения, както и други организации.

 (2) Камарата е независимо, доброволно, професионално сдружение с нестопанска цел, в което не могат да членуват политически партии и движения.

 (3) Камарата осъществява своята дейност в частна полза на своите членове, въз основа на този Устав, в изпълнение на решенията на органите на управление /Общо събрание и Управителен съвет/ и при спазване на законите на Република България.

 (4) Камарата може да открива клонове.

**Наименование**

 (5) Сдружението осъществява дейността си под наименованието „Българската камара на химическата промишленост“, с равностойно изписване на наименованието на латиница „Bulgarian Chamber of Chemical Industry“.

**Седалище и адрес на управление**

 (6) Камарата е юридическо лице със седалище в гр.София и адрес на управление – София, Община „Красна поляна“, бул. „Александър Стамболийски“ № 205.

**Срок**

(7) Съществуването на Камарата не е ограничено със срок.

**II. ЦЕЛИ И СРЕДСТВА ЗА ПОСТИГАНЕТО ИМ**

**Цели**

Чл. 2. Основните цели на Камарата са:

1. Подпомагане и насърчаване на стопанската инициатива на своите членове и подобряване на стопанската им дейност у нас и в чужбина;
2. Защита на правата и интересите на своите членове;
3. Издигане авторитета, повишаване на квалификацията, професионалната култура и подобряване на обществения статус на членовете ѝ и на българската химическа промишленост.

**Средства за постигане на целите**

 Чл. 3. Камарата осъществява следните основни дейности:

1. защитава интересите на членовете, като предлага на държавните институции разработването и актуализацията на нормативни документи, отнасящи се до химическата промишленост, и дава становища по тях;
2. като представител на своите членове и изразител на интересите на работодателите от химическата промишленост, участва в органите за тристранно сътрудничество;
3. поддържа постоянни контакти и провежда консултации с компетентните държавни, областни и общински органи в интерес на своите членове;
4. подпомага стопанската дейност на членовете си, като извършва маркетингови и други проучвания в областта на химическата промишленост, издава референции на свои членове за тяхната дейност, събира и поддържа информационна база, полезна за дейността на членовете си, издава информационни материали и специализирана литература;
5. работи за недопускането на монополизъм и нелоялна конкуренция сред своите членове;
6. при поискване от членовете си оказва съдействие за доброволно уреждане на спорове, възникнали при осъществяване на търговските им отношения;
7. организира и подпомага провеждането на делови срещи, икономически форуми, изложби, панаири и други в областта на химическата промишленост;
8. организира и провежда семинари за обучение, свързани с изискванията, произтичащи от нови нормативни документи в областта на химическата промишленост;
9. участва и съдейства на членовете си при участието им в национални и международни мероприятия, свързани с химическата промишленост;
10. поддържа връзки със сродни съюзи, асоциации и химически камари в чужбина и организира срещи на членовете си с представители на деловите среди там;
11. работи за популяризиране дейността на Камарата и нейните членове, за значението на химическата промишленост за съвременното общество, за повишаване на обществения престиж на българските химически фирми, както и публикува информационни материали за постиженията в технологиите, потребителските и екологични изисквания на отрасъла;
12. организира постоянни и временни консултативни, експертни и други работни групи, подпомагащи взаимодействията между членовете на камарата по отделни актуални проблеми и задачи на сдружението.

**III. ЧЛЕНСТВО**

**Приемане на нови членове**

Чл. 4. (1) Членуването в Камарата е доброволно. Членове на Камарата могат да бъдат лицата по чл.1, ал.1, които писмено са изразили воля за приемане на Устава ѝ.

 (2) Членовете на Камарата запазват своята юридическа и икономическа независимост.

 Чл. 5. (1) Нови членове на Камарата се приемат въз основа на писмена молба, в която се заявява съгласие с Устава. По молбата се произнася с решение Управителния съвет на първото заседание след постъпването ѝ.

 (2) Решението на Управителния съвет се съобщава писмено на кандидатите за членове. При отказ, решението може да се обжалва пред Общото събрание по реда на чл.11, ал.2.

**Права и задължения на членовете**

Чл. 6. Членовете на Камарата имат право:

1. да участват в Общото събрание, в органите на управление и в провежданите мероприятия на Камарата;
2. да избират и да бъдат избирани техни представители в ръководните и контролни органи на Камарата;
3. да поставят на обсъждане и търсят подкрепа по проблеми, свързани с осъществяването на тяхната дейност;
4. да получават постоянна информация за дейността на Камарата, както и информационни материали, подпомагащи тяхната дейност;
5. да се ползват от имуществото на Камарата и от резултатите от дейността ѝ по реда, предвиден в този Устав;

Чл. 7. Членовете на Камарата са длъжни:

1. да спазват Устава и да изпълняват решенията на Общото събрание и ръководните органи – Управителния и Контролния съвет;
2. да съдействат за постигане на основните цели на Камарата;
3. да внесат, при приемането им за член на Камарата, встъпителен членски внос и редовно да изплащат годишен членски внос в сроковете, размерите и по начините, определени от Общото събрание;
4. да предоставят необходимите средства за извършване на дейности, за които са дали предварително съгласие;
5. да не използват по какъвто и да е начин Камарата за цели, противоречащи на Устава, както и на професионалната етика и гражданския морал;
6. Колективните членове са длъжни да информират ръководството на Камарата за настъпили промени в членския им състав и в ръководните им органи в 14 дневен срок от настъпването им.

**Прекратяване на членството**

Чл. 8. (1) Членството в Камарата се прекратява в следните случаи:

1. при напускане – с писмено предизвестие до Управителния съвет, подадено най-малко 6(шест) месеца по–рано;
2. при прекратяване на дейността на юридическото лице без правоприемник, както и при смърт или поставяне под пълно запрещение на физическото лице – член на Камарата;
3. при изключване;
4. при прекратяване на Камарата;
5. при отпадане.

(2) Член на Камарата се изключва с мотивирано решение на Управителния съвет в следните случаи:

1. при системно нарушаване на Устава или законите;
2. при извършване на действия, уронващи престижа и интересите на Камарата;
3. при отпадане основанията за членство.

(3) Решението на Управителния съвет за изключване се взема с мнозинство 2/3 от гласовете на присъстващите.

(4) Изключването не може да се наложи, ако членът на Камарата не е бил поканен да даде обяснения и ако те не са били обсъдени.

(5) Решението за изключване на член може да бъде обжалвано пред Общото събрание по реда на чл.11, ал.2.

(6) Отпадане на членството е налице, когато повече от три години не бъде внасян членски внос и е налице системно неучастие в дейността на Камарата. Отпадането се констатира от Управителния съвет по документи на Камарата и с надлежно решение, с което членството се прекратява;

(7) При прекратяване на членството, независимо от причините за това, не се възстановяват внесените встъпителна вноска, членски внос и/или допълнителни имуществени вноски, както и не се освобождава от финансовите задължения за текущата година.

**ІV. ОРГАНИ**

**Органи на управление и контрол**

Чл. 9. Органите на Камарата са:

1. Общо събрание;
2. Управителен съвет;
3. Председател;
4. Контролен съвет;

**1. ОБЩО СЪБРАНИЕ**

Чл. 10. Върховен орган на Камарата е Общото събрание. Общото събрание се състои от всички членове на Камарата. Всеки член има право на един глас.

**Правомощия**

Чл.11. (1) Общото събрание:

1. приема, изменя и допълва Устава на Камарата;
2. приема други вътрешни актове;
3. утвърждава структурата на Камарата;
4. избира и освобождава членовете на Управителния и Контролния съвет и Председателя, както и контролира тяхната дейност;
5. приема основните насоки на работата и програма за дейността на Камарата;
6. приема отчета за дейността на Управителния и Контролния съвет;
7. приема бюджета на Камарата, както и определя размера и дължимостта на встъпителните вноски и на членския внос;
8. разглежда и решава молби против решения на Управителния и Контролния съвет;
9. взема решения за членство в други български и международни организации;
10. отменя решения на другите органи на Камарата, които противоречат на закона, Устава или други вътрешни актове, регламентиращи дейността на Камарата;
11. взема решение за преобразуване или прекратяване на Камарата.

(2) Решенията на органите на Камарата, които са взети в противоречие със закона, Устава или предходно решение на Общото събрание, могат да бъдат оспорвани пред Общото събрание по искане на заинтересуваните членове на Камарата или на неин орган, отправено в едномесечен срок от узнаването им, но не по-късно от една година от датата на вземане на решението.

**Свикване**

Чл.12. (1) Заседанията на Общото събрание са редовни и извънредни.

(2) Редовните заседания се свикват един път в годината от Управителния съвет.

(3) Извънредните заседания могат да се свикват:

1. по инициатива на Управителния съвет;
2. по искане на 1/3 от членовете на Камарата. В този случай, ако Управителният съвет не отправи в двуседмичен срок писмена покана за свикването на Общо събрание, то се свиква от съда по седалището на Камарата по писмено искане на заинтересуваните членове или натоварено от тях лице.

(4) При наличие на извънредно положение, извънредна епидемична обстановка, ограничителни здравни мерки или други обстоятелства, съществено затрудняващи провеждането на Общо събрание, Управителния съвет свиква заседанията на Общото събрание чрез дистанционно провеждане, като се осигурява двустранна скайп, зуум или друга телекомуникационна връзка. В поканата се посочва точният начин за провеждане на заседанието.

Чл.13. (1) Поканата задължително трябва да съдържа дневния ред, датата, часа и мястото за провеждане на Общото събрание и по чия инициатива то се свиква.

 (2) Поканата се обнародва в „Държавен вестник” и се публикува на Интернет-страницата на Камарата, най-малко един месец преди датата на Общото събрание.

**Заседания**

Чл. 14. (1) Заседанието на Общото събрание се ръководи от избрани от него председател и протоколчик.

 (2) За заседанието се води протокол, който се подписва от председателя и протоколчика.

**Кворум**

Чл.15. Общото събрание се счита за законно, ако присъстват повече от половината от всички членове. При липса на кворум събранието се отлага с 1(един) час по-късно и се провежда на същото място и при същия дневен ред, колкото и членове да се явят.

**Гласуване**

Чл.16. (1) Всеки член на Общото събрание има право на един глас.

 (2) Член на Общото събрание няма право на глас при решаване на въпроси, отнасящи се до:

1. него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително;
2. юридически лица, в които той е управител или може да наложи или възпрепятства вземането на решения.

**Вземане на решения**

Чл.17. (1) Решенията на Общото събрание се вземат при явно гласуване, с мнозинство от присъстващите.

 (2) Решенията по чл.11, ал.1, т.1 и т.11 се вземат от Общото събрание с мнозинство 2/3 от присъстващите.

(3) Не могат да се вземат решения по въпроси, които не са били включени в дневния ред, обявен в поканата.

 (4) Решенията на Общото събрание са задължителни за другите органи на Камарата и за членовете ѝ.

**Отмяна на решения**

 Чл.18. (1) Решенията на Общото събрание подлежат на съдебен контрол относно тяхната законосъобразност и съответствие с Устава.

 (2) Споровете по ал.1 могат да бъдат повдигани пред окръжния съд по седалището на Камарата от всеки член на Камарата или на неин орган, или от прокурора в едномесечен срок от узнаването им, но не по-късно от една година от датата на вземане на решението.

**2. УПРАВИТЕЛЕН СЪВЕТ**

 Чл.19. (1) Управителният съвет на Камарата се състои от не по–малко от 3(три) лица – членове на Камарата, които се избират от Общото събрание.

 (2) Членовете на Управителния съвет се избират за срок от 3(три) години.

 (3) Управителният съвет организира и ръководи дейността на Камарата съобразно този Устав и приетата от Общото събрание стратегия и програма за основните задачи на Камарата в периода между заседанията на Общото събрание и отчита своята дейност пред него.

**Правомощия**

Чл. 20. Управителният съвет:

1. представлява Камарата, чрез своя Председател, както и определя обема на представителната власт на отделни неини членове;
2. осигурява изпълнението на решенията на Общото събрание;
3. разпорежда се с имуществото на Камарата при спазване на изискванията на Устава;
4. подготвя и внася в Общото събрание проект за бюджет;
5. подготвя и внася в Общото събрание отчет за дейността на Камарата;
6. определя реда и организира извършването на дейността на Камарата, включително и тази в обща полза, и носи отговорност за това;
7. определя адреса на Камарата;
8. приема нови членове на Камарата;
9. взема решение за изключване и отпадане на членовете на Камарата в съответствие с Устава и действащото законодателство;
10. взема решения по всички въпроси, които по закон или съгласно Устава не спадат в правата на друг орган;
11. изпълнява задълженията, предвидени в Устава.

**Заседания**

Чл. 21. (1) Управителният съвет се свиква на заседание с писмена покана от Председателя на Камарата, в която се посочва датата, часа, мястото и дневния ред на заседанието. Поканата може да бъде отправена и по електронна поща, като се публикува и на Интернет-страницата на Камарата.

 (2) Председателят е длъжен да свика заседание на Управителния съвет при писмено искане на 1/3 от членовете му. Ако Председателят не свика заседание на Управителния съвет в седмичен срок, то може да се свика от всеки един от заинтересованите членове на Управителния съвет.

 (3) Заседанието на Управителния съвет е редовно, ако на него присъстват повече от половината от неговите членове.

 (4) Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.

 (5) Управителния съвет взема решения с мнозинство от присъстващите.

 (6) Решенията по чл.20, т.3 и т.6. се вземат с мнозинство от всички членовете.

 (7) На заседанията на Управителния съвет се води протокол, който се подписва от Председателя и водещия протокола.

 (8) Решенията на Управителния съвет могат да бъдат вземани и неприсъствено, без провеждане на заседание, ако протоколът за взетото решение бъде подписан без забележки и възражения за това от всички членове на Управителния съвет.

 **3. ПРЕДСЕДАТЕЛ**

Чл. 22. (1) Председателят на Камарата се избира от Общото събрание, от състава на избрания Управителен съвет, за срок от 3(три) години.

 (2) Председателят на Камарата, като член на Управителния съвет, е по право Председател и на Управителния съвет.

**Представителство**

 Чл.22а. Камарата се представлява от Председателя, в страната и в чужбина.

**Правомощия**

 Чл. 23. Председателят:

1. представлява Камарата в страната и чужбина;
2. ръководи цялостната дейност на Камарата;
3. свиква и ръководи заседанията на Управителния съвет;
4. назначава щатния персонал;
5. назначава Главен секретар;
6. решава и други въпроси, които съобразно закона и Устава не са в компетентността на други лица.

**Щатен персонал**

Чл. 24. (1) Оперативната работа се извършва от щатен персонал, съобразно приетата структура и определени правомощия, делегирани му от Управителния съвет.

 (2) Щатният персонал получава заплати, премии и други възнаграждения съгласно действащите в страната разпоредби и сключените трудови договори.

 (3) Изборните органи на Камарата работят на обществени начала.

 (4) Привлечените като експерти сътрудници получават възнаграждения съобразно действащите в страната разпоредби, сключените договори и извършената работа.

**Главен секретар**

Чл. 25. (1) Главният секретар:

1. организира изпълнението на решенията на Общото събрание, Управителния и Контролния съвет и Председателя на Камарата;
2. организира административната дейност в Камарата;
3. организира финансовата дейност на Камарата;

(2) При отсъствие на Председателя, Камарата се ръководи от Главния секретар при изричното упълномощаване от Председателя.

**4. КОНТРОЛЕН СЪВЕТ**

Чл. 26. (1) Контролният съвет се състои от 3 члена и се избира от Общото събрание.

(2) Членовете на Контролния съвет се избират за срок от 3(три) години.

(3) Правомощията на Контролния съвет са:

1. следи за изпълнението на решенията на Общото събрание и Управителния съвет;
2. проверява финансовото състояние на Камарата;
3. отчита дейността си пред Общото събрание.

(4) Членовете на Контролния съвет могат да присъстват на заседанията на Управителния съвет с право на съвещателен глас.

**V. ИМУЩЕСТВО**

 Чл. 27. (1) Имуществото на Камарата се състои от право на собственост и други вещи права върху недвижими имоти и движими вещи, права на интелектуална собственост, ценни книжа и всяка друга собственост разрешена от закона.

(2) Източници на финансови средства, за издръжка дейността на Камарата, са:

1. членски внос – встъпителен и редовен;
2. доброволни вноски на членовете, дарения от местни и чуждестранни юридически и физически лица;
3. други източници, разрешени от закона.

(3) Встъпителната вноска и редовният членски внос се определят по размер и начин на внасяне от Общото събрание;

Чл. 28. Средствата по бюджета на Камарата са целеви.Те не могат да се използват за други цели освен посочените в този Устав и за извършване на дейностите, одобрени от Общото събрание с годишната Програма.

 Чл. 29. По решение на Общото събрание, Камарата може да образува целеви фондове, като техните източници и начин на използване се определят с решението за образуването им.

 Чл. 30. Камарата отговаря за поетите задължения с имуществото си. Камарата не носи отговорност за имуществени задължения на свои членове.

**VI. ПРЕКРАТЯВАНЕ И ЛИКВИДАЦИЯ**

**Прекратяване**

 Чл. 31. (1) Камарата се прекратява:

1. с решение на Общото събрание;
2. с решение на окръжния съд по седалището на Камарата, в случаите предвидени в ЗЮЛНЦ.

(2) Решението за прекратяване на Камарата се взема от Общото събрание с мнозинство 2/3 от присъстващите членове.

**Ликвидация**

 Чл. 32. (1) Ликвидацията се извършва от Управителния съвет или от определено от него лице.

 (2) Относно неплатежоспособността, съответно несъстоятелността, реда за ликвидация и правомощията на ликвидатора се прилагат съответно разпоредбите на Търговския закон. Решението за прекратяване, както и подлежащите на вписване обстоятелства относно неплатежоспособността, съответно несъстоятелността и производството по ликвидация, се вписват, съответно актовете се обявяват в регистъра на юридическите лица с нестопанска цел, воден от Агенцията по вписванията.

 Чл. 33. Имуществото, останало след удовлетворяване на кредиторите, се разпределя с решение на Общото събрание.

**VII. ЗАКЛЮЧИТЕЛНИ РАЗПОРЕДБИ**

 § 1. Камарата има наименование - БЪЛГАРСКА КАМАРА НА ХИМИЧЕСКАТА ПРОМИШЛЕНОСТ - БКХП и е единственият правоприемник на БРАНШОВАТА КАМАРА НА ТЪРГОВСКИТЕ ДРУЖЕСТВА ОТ ХИМИЧЕСКАТА ПРОМИШЛЕНОСТ.

 § 2. Камарата може да има свой знак регистриран по съответния ред.

 § 3. Камарата има кръгъл печат с надпис “Българска камара на химическата промишленост”. Печатите могат да бъдат два – на български и на латиница /” Bulgarian Chamber of Chemical Industry”- BCCI/.

 § 4. Професионален празник – 10(десети) май.

 § 5. За неуредените с този Устав въпроси, както и относно тълкуването и прилагането на неговите разпоредби, се прилагат Закона за юридическите лица с нестопанска цел и приложимото българско законодателство.

Този Устав е приет с решение на ІV - то отчетно заседание на Общото събрание на Българската камара на химическата промишленост, състояло се на 08.11.2001г. в гр.София, изменен и допълнен на Общо събрание на Българската камара на химическата промишленост, състояло се на 24.06.2021г. в гр.София.

**Председател на**

**Управителния съвет на БКХП:**

/инж. Михаил Колчев/